**מיהו גיבור בשנת שמיטה**

**תקציר:**

**מטרות:**

* התלמידים יכירו את מצוות שמיטה במקרא בדגש החברתי של המצוה.
* התלמידים יכירו את המדרש ואת גבורת שומרי השמיטה
* התלמידים יפגשו עם חלוקת המשאבים בחברה ויקשרו בין השמיטה לבין עולמם.

**גיל:** כתות ה-ו, ז-ח (?)

**מסגרת זמן:** שעור כפול

**ציוד:** דף טקסט להצגה, דף לימוד. (מצורפים)

**מהלך השיעור:**

פתיחה (20 דקות): הצגת הנושא חלוקה מחודשת של רכוש, ע"י סיפור

(הכנה – אפשר לתת לארבעה תלמידים להכין את הסיפור כהצגה, או לקרוא ביחד עם התלמידים את הסיפור כאשר מחלקים תפקידים). לאחר הצפיה בהצגה נדון יחד בשאלה המופיעה בסוף ההצגה. הדעת נותנת שרוב התגובות תהיינה נגד ויתור על הקלפים שרונן הרוויח בעמל ובכשרון. אם צריך, המורה תבהיר את ההגיון המסוים שיש בויתור – אז יש לך עם מי לשחק.

גוף השיעור: לימוד מקורות על השמיטה

* קריאה בתנ"ך (15 דקות): נקרא (יחד עם המורה או בקבוצות או בעזרת דפי עבודה) את שני הקטעים מספר שמות ומספר ויקרא. אחרי שנבין על מה מדובר נשאל כיצד הדבר דומה לסיפור ששמענו בהתחלה?
* דיון (10 דקות): עכשיו שאנחנו מכירים את מצוות השמיטה, נשאל מדוע יכול להיות צורך בשמיטה? למה זה טוב? (טוב יהיה להזכיר את הסיפור ולמה זה טוב לחלק מחדש את הקלפים). נסו לחשוב איך זה משפר את מצב העניים? מה אתם אומרים על מי ששומט את שדהו?
* קריאה במדרש (10 דקות): נקרא יחד ולאט את דברי "ויקרא רבה" על שומרי השביעית. בעצם ר' יצחק אומר שמי שמקיים את השמיטה הוא בעצם גיבור. מה פתאום הוא גיבור? הוא חייל? הוא כבאי אמיץ? אולי זה יגרום לנו לחשוב בצורה אחרת על 'גבורה'.

אסיף (35 דקות):

נחלק את הכיתה לקבוצות של חמישה. כל קבוצה צריכה לכתוב המשך לסיפור. החברים מגיעים אל רונן ומבקשים ממנו לוותר על הקלפים לטובת כולם. חלק מהקבוצות יצרו סוף שבו רונן מסרב והקבוצה צריכה לחשוב גם מה קורה אחר כך. החלק השני יצרו סוף בו רונן מסכים ויצטרכו לחשוב גם הם מה קורה לאחר מכן. בסוף ההכנה תציג כל קבוצה את מה שעשתה ונערוך הצבעה קצרה לבחור איזה סוף מעדיפים התלמידים.

**פתיח: לחלק מחדש את הרווחים?**

צהריים. הלימודים נגמרו וארבעת החברים הטובים יוסי, עידן, שלומית ואסף עמדו להם בפינת החצר בועידת חרום:

**אסף**: "די, נמאס לי, אני לא משחק יותר עם רונן בקלפים".

**יוסי**: "עכשיו נזכרת אסף?, לא שמת לב שאף אחד כבר לא משחק עם רונן?"

**עידן**: "בעצם, כשאני חושב על זה אף אחד לא משחק בכלל – רונן הרוויח את כל הקלפים אף אחד לא חושב לקנות עוד קלפים כדי לא להפסיד אותם לרונן"

**שלומית**: "זה לא אשמתו שהוא טוב , מה, אתם רוצים שהוא יפסיד בכוונה?!"

**עידן**: "אז מה נעשה?"

**אסף**: "נסרב לשחק איתו – נשחק רק עם אחרים!"

**שלומית:** "זה לא צודק. רונן הוא דווקא ילד די נחמד, אני לא אסכים שנעשה את זה"

**יוסי**: "אז נפסיק לשחק בקלפים – נשחק כדורגל, רונן לא טוב בכדורגל"

**אסף**: "אם אתה כבר הספקת לשכוח, הפסקנו לשחק כדורגל כי תמיד נבחרנו אחרונים ושמו אותנו בשער וזה אפילו פחות כיף מלהפסיד לרונן בקלפים".

**שלומית**: "אתכם לפחות בוחרים לאחת הקבוצות. אותי אף פעם לא בוחרים לשום משחק כי אני בת".

**יוסי:** "יש לי רעיון! נמציא משחק שרק אנחנו נהיה טובים בו ואז ננצח את כולם!"

**עידן**: "ואז, מי יסכים לשחק איתך יוסי? תהיה בדיוק כמו רונן".

**שלומית:** " אתה מפספס את כל הרעיון של משחק, עידן. הדבר היפה הוא שלכולם יש את אותם תנאים ולכל אחד יש סיכוי לנצח!"

**יוסי**: "זה לא נכון. תמיד יש כמה שיותר טובים מאחרים והם מנצחים ורק להם כיף. פעם היה לך כיף להפסיד?"

**שלומית:** "יוסי אתה פשוט גאון!"

**יוסי:** "אני? מה כבר אמרתי?"

**שלומית:** "שכל הכיף במשחק זה הניצחון, נכון?"

**יוסי:** "נו, אז מה?"

**אסף:** "אני יודע. מה אם נדבר עם רונן ונשכנע אותו לחלק את הקלפים מחדש בין כולם?"

**יוסי:** "תגיד, השתגעת? אלה הקלפים שלו, למה שיתן אותם למישהו?"

**אסף:** "כי עכשיו אין לו עם מי לשחק. אם פתאום לכולם תהיה כמות שווה של קלפים אז כולם יוכלו לשחק עם כולם וגם לרונן יהיה עם מי לשחק"

**שאלה לדיון: אם אתם הייתם רונן, הייתם מסכימים לחלק מחדש את כל הקלפים? למה?**

**דף לימוד - גבורי השמיטה**

**א. השמיטה בתורה**

"וְשֵׁשׁ שָׁנִים, תִּזְרַע אֶת-אַרְצֶךָ; וְאָסַפְתָּ, אֶת-תְּבוּאָתָהּ.

וְהַשְּׁבִיעִת תִּשְׁמְטֶנָּה וּנְטַשְׁתָּהּ, וְאָכְלוּ אֶבְיֹנֵי עַמֶּךָ, וְיִתְרָם, תֹּאכַל חַיַּת הַשָּׂדֶה;

כֵּן-תַּעֲשֶׂה לְכַרְמְךָ, לְזֵיתֶךָ". (שמות כ"ג)

"שֵׁשׁ שָׁנִים תִּזְרַע שָׂדֶךָ, וְשֵׁשׁ שָׁנִים תִּזְמֹר כַּרְמֶךָ; וְאָסַפְתָּ, אֶת-תְּבוּאָתָהּ.

וּבַשָּׁנָה הַשְּׁבִיעִת, שַׁבַּת שַׁבָּתוֹן יִהְיֶה לָאָרֶץ--שַׁבָּת, לַה':

שָׂדְךָ לֹא תִזְרָע, וְכַרְמְךָ לֹא תִזְמֹר. 

אֵת סְפִיחַ קְצִירְךָ לֹא תִקְצוֹר, וְאֶת-עִנְּבֵי נְזִירֶךָ לֹא תִבְצֹר:

שְׁנַת שַׁבָּתוֹן, יִהְיֶה לָאָרֶץ.

וְהָיְתָה שַׁבַּת הָאָרֶץ לָכֶם, לְאָכְלָה—

לְךָ, וּלְעַבְדְּךָ וְלַאֲמָתֶךָ; וְלִשְׂכִירְךָ, וּלְתוֹשָׁבְךָ, הַגָּרִים, עִמָּךְ. 

וְלִבְהֶמְתְּךָ--וְלַחַיָּה, אֲשֶׁר בְּאַרְצֶךָ:  תִּהְיֶה כָל-תְּבוּאָתָהּ, לֶאֱכֹל". (ויקרא כ"ה)

1. אמרו בלשונכם, מה קורה בשנת השמיטה?
2. במה זה דומה לסיפור ששמענו בתחילת השיעור?
3. מדוע יכול להיות צורך בשמיטה? למה זה טוב? נסו לחשוב איך חוקי השמיטה משפרים את מצב העניים?

**ב. מדרש**

**'גבורי כח עושי דברו' במה הכתוב מדבר?** (מי הם אותם גבורים?)

**אמר רבי יצחק: בשומרי שביעית הכתוב מדבר.** (אלו ששומרים את מצוות השמיטה)

**בנוהג שבעולם אדם עושה מצוה ליום אחד, לשבת אחת, לחודש אחד.**

**שמא לשאר ימות השנה?!** (רוב המצוות הן דבר שעושים אותו בפרק זמן מוגבל. תפילה לוקחת פחות משעה, צדקה לוקחת בדיוק דקה, ברית מילה כנ"ל ואילו השמיטה היא מצווה שלוקח שנה שלמה לקיים אותה!)

**וזה,** (האדם השומר מצוות שמיטה) **רואה שדהו בור** (=שומם),

**רואה כרמו בור, ונותן מס ושותק.**

**יש לך גבור גדול מזה?!.**(ויקרא רבה א' א')

1. רבי יצחק אומר שמי שמקיים את השמיטה הוא גיבור. במה הוא גיבור לדעתכם?
2. הציעו הגדרות שונות ל'גבורה'.